**Zmluva na zabezpečenie servisnej podpory výrobcu pre HW zariadenia Firewally Forcepoint NGFW č. C-NBS1-000-102-152**

uzatvorená podľa § 269 ods. 2 zákona č. 513/1991 Z. z. Obchodný zákonník

v znení neskorších predpisov (ďalej len „obchodný zákonník“)

(ďalej len „zmluva“)

# Zmluvné strany

**Objednávateľ:**

Názov: Národná banka Slovenska

Sídlo: Imricha Karvaša 1, 813 25 Bratislava

Zastúpený: <vyplní verejný obstarávateľ>

IČO: 30 844 789

DIČ: 2020815654

IČ DPH: SK2020815654

Bankové spojenie: Národná banka Slovenska

Číslo účtu (IBAN): SK07 0720 0000 0000 0000 1919

<platí pre domáceho dodávateľa>

SK60 0720 0000 0000 0000 2129

<platí pre zahraničného dodávateľa>

Zriadená zákonom NR SR č. 566/1992 Zb. o Národnej banke Slovenska v znení neskorších predpisov.

(ďalej len „objednávateľ“ v príslušnom gramatickom tvare)

a

**Dodávateľ:**

Obchodné meno: <vyplní uchádzač>

Sídlo: <vyplní uchádzač>

Zastúpený: <vyplní uchádzač>

Zapísaný: <vyplní uchádzač>

IČO: <vyplní uchádzač>

DIČ: <vyplní uchádzač>

IČ DPH: <vyplní uchádzač>

Bankové spojenie: <vyplní uchádzač>

Číslo účtu (IBAN): <vyplní uchádzač>

(ďalej len „dodávateľ“ v príslušnom gramatickom tvare)

(ďalej objednávateľ a dodávateľ spolu ako „zmluvné strany“)

uzatváranú túto zmluvu v nasledovnom znení:

# Preambula

1. Objednávateľ, ako verejný obstarávateľ, vyhlásil oznámením č. <doplní verejný obstarávateľ>, zverejneným vo Vestníku verejného obstarávania č. <doplní verejný obstarávateľ> dňa <doplní verejný obstarávateľ>, nadlimitnú zákazku podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o verejnom obstarávaní“) s názvom „Servisná podpora výrobcu pre HW zariadenia Firewally Forcepoint NGFW“.
2. Na základe vyhodnotenia ponúk bola ponuka dodávateľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku dodávateľa sa zmluvné strany na základe slobodnej vôle a v súlade s právnymi predpismi platnými na území Slovenskej republiky rozhodli uzatvoriť túto zmluvu.
3. Objednávateľ v rámci predmetu zákazky vymedzil minimálne požiadavky na vecnú a technickú špecifikáciu predmetu plnenia tejto zmluvy, ktoré tvoria prílohu č. 1 tejto zmluvy.

# Článok I

# Účel zmluvy

Účelom tejto zmluvy je zabezpečenie servisnej podpory výrobcu pre HW zariadenia Firewally Forcepoint NGFW, ktoré slúžia na kontrolu prevádzky v sieti objednávateľa.

# Článok II

# Predmet plnenia

1. Dodávateľ sa zaväzuje dodať objednávateľovi servisnú podporu výrobcu pre HW zariadenia Firewally Forcepoint NGFW v počte 23 ks (11 klastrov) prevádzkované objednávateľom, podľa špecifikácie uvedenej v prílohe č. 1 tejto zmluvy, a to na dobu 36 mesiacov od 01.01.2025 do 31.12.2027 (ďalej aj ako „predmet plnenia“).
2. Objednávateľ sa zaväzuje riadne dodaný predmet plnenia v súlade s touto zmluvou od dodávateľa prevziať a zaplatiť cenu dohodnutú v článku IV tejto zmluvy.
3. Dodávateľ týmto vyhlasuje, že je oprávnený dodať predmet plnenia, a to podporu výrobcu pre HW zariadenia Firewally Forcepoint NGFW, v súlade s podmienkami uvedenými v tejto zmluve; v prípade ak sa vyhlásenie podľa tohto bodu zmluvy ukáže ako nepravdivé považuje sa to za podstatné porušenie tejto zmluvy.
4. Predmet plnenia dodávateľ odovzdá a objednávateľ prevezme na základe preberacieho protokolu podľa tejto Zmluvy.
5. Dodávateľ sa zaväzuje dodať objednávateľovi predmet plnenia v súlade so všeobecnými podmienkami predmetu plnenia a štandardnej záruky výrobcu zariadení Firewally Forcepoint NGFW uvedenými v prílohe č. 2  tejto zmluvy a v súlade s obchodnými pravidlami výrobcu pre HW zariadenia Firewally Forcepoint NGFW, čím sa myslí, že musí byť oprávnený dodať predmet plnenia pre kategóriu subjektu akým je objednávateľ; porušenie tohto záväzku sa považuje za podstatné porušenie tejto zmluvy. Dodávateľ sa zaväzuje predmet plnenia v súlade so štandardnými obchodnými podmienkami výrobcu HW zariadení pre poskytovanie podpory špecifikovanej v prílohe č. 1 tejto zmluvy.

# Článok III

# Miesto, čas a spôsob plnenia

* 1. Miestami plnenia tejto zmluvy sú:
1. Národná banka Slovenska, ústredie, I. Karvaša 1, 813 25 Bratislava a
2. Dátové centrum Datacube, Kopčianska 92/D, 851 01 Bratislava

(ďalej spolu aj ako „miesta plnenia“ a každé z nich jednotlivo aj ako „miesto plnenia“).

* 1. Dodávateľ sa zaväzuje dodať predmet plnenia na miesta plnenia v súlade s vecnou a technickou špecifikáciou a v počte podľa prílohy č. 1 tejto zmluvy a v súlade so všeobecnými podmienkami predmetu plnenia a štandardnej záruky výrobcu zariadení Firewally Forcepoint NGFW uvedenými v prílohe č. 2  tejto zmluvy. Súčasťou dodania predmetu plnenia je dodanie návodov na obsluhu v slovenskom resp. v českom jazyku, certifikátov, záručných listov, ak je to vzhľadom na povahu predmetu plnenia relevantné.
	2. Dodávateľ dodá objednávateľovi predmet plnenia špecifikovaný v prílohe č. 1 tejto zmluvy v lehote do 15 pracovných dní odo dňa nadobudnutia účinnosti tejto zmluvy, t. j. zaregistruje podporu výrobcu, ktorá je predmetom plnenia podľa tejto zmluvy u výrobcu HW zariadení Firewally Forcepoint NGFW podľa špecifikácie uvedenej v prílohe č. 1 tejto zmluvy na dobu podľa článku II bodu 1 tejto Zmluvy a poskytne objednávateľovi URL výrobcu týchto zariadení, na ktorej si objednávateľ overí, že podpora výrobcu, ktorá je predmetom plnenia bola dodávateľom zabezpečená a zaregistrovaná u výrobcu HW zariadení v prospech objednávateľa v súlade s touto zmluvou.
	3. Objednávateľ a dodávateľ sú povinní najneskôr do 2 pracovných dní odo dňa nadobudnutia účinnosti tejto zmluvy navzájom si doručiť písomne formou emailu zaslaného druhej zmluvnej strane zoznam kontaktných osôb zodpovedných za plnenie predmetu plnenia, oprávnených na odovzdanie a prevzatie predmetu plnenia a to v rozsahu: meno a priezvisko, funkcia, telefónne číslo, emailová adresa (ďalej len „oprávnené osoby zmluvných strán“). Každá zmena v zozname oprávnených osôb zmluvnej strany musí byť písomne oznámená zmluvnou stranou najneskôr 2 dni pred dodaním predmetu plnenia. Bežná komunikácia zmluvných strán týkajúca sa plnenia tejto zmluvy bude vykonávaná emailom prostredníctvom oprávnených osôb zmluvných strán. Komunikácia zmluvných strán, ktorá  má povahu právneho úkonu (napr. odstúpenie od zmluvy, uplatnenie zmluvnej pokuty a pod.) bude vykonávaná písomne v listinnej podobe s doporučeným doručovaním druhej zmluvnej strane prostredníctvom poštovej služby.

# Článok IV

# Cena

1. Cena za dodanie predmetu plnenia a poskytnutie konzultačných služieb bola stanovená dohodou zmluvných strán a v súlade so zákonom NR SR č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov.
2. Celková cena za dodanie predmetu plnenia je uvedená v prílohe č. 1 tejto zmluvy a skladá sa z celkových cien za jednotlivé položky uvedených v prílohe č. 1 tejto zmluvy.
3. V cenách za dodanie predmetu plnenia na základe tejto zmluvy sú zahrnuté všetky náklady dodávateľa súvisiace s plnením zmluvy a to najmä doprava, mzdové náklady.

# Článok V

# Platobné podmienky

1. Právo fakturovať cenu za dodanie predmetu plnenia vzniká dodávateľovi dňom dodania predmetu plnenia objednávateľovi.
2. Faktúru na cenu za dodanie predmetu plnenia dodávateľ vystaví do 15 dní po protokolárnom odovzdaní predmetu plnenia objednávateľovi podľa článku II bodu 4 tejto zmluvy.
3. Dodávateľ je povinný k faktúre podľa bodu 2 tohto článku priložiť preberací protokol podpísaný oboma zmluvnými stranami, ako jej povinnú prílohu.
4. Faktúra vystavená dodávateľom podľa tejto Zmluvy je splatná do 30 kalendárnych dní odo dňa jej doručenia objednávateľovi. Úhrada faktúry sa bude realizovať bezhotovostným prevodom na účet dodávateľa uvedený na faktúre. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech účtu dodávateľa uvedeného na faktúre.
5. Zmluvné strany sa dohodli, že dodávateľ bude zasielať len elektronické faktúry z e-mailovej adresy dodávateľa: <vyplní uchádzač> na e-mailovú adresu objednávateľa: faktury.ofr@nbs.sk, vo formáte PDF. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú povinné zmenu e-mailových adries bezodkladne oznámiť písomne druhej zmluvnej strane, s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto zmluve. Dodávateľ nie je povinný podpísať elektronickú faktúru kvalifikovaným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“). Zmluvné strany sú povinné bezodkladne písomne oznámiť druhej strane akúkoľvek zmenu, ktorá by mohla mať vplyv na doručovanie elektronických faktúr.
6. V prípade, že faktúra nebude po vecnej a formálnej stránke správne vyhotovená alebo nebude obsahovať všetky údaje podľa § 74 zákona o DPH alebo bude obsahovať nesprávne údaje, objednávateľ ju vráti na prepracovanie (opravu) alebo doplnenie s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia doplnenej alebo správne prepracovanej (opravenej) faktúry objednávateľovi.
7. Dodávateľ k dohodnutej cene uplatní DPH podľa zákona o dani z pridanej hodnoty.Za správne vyčíslenie výšky DPH na faktúre zodpovedá v plnom rozsahu dodávateľ.*<text tejto vety platí pre domáceho dodávateľa, ktorý je platiteľom DPH, domáci dodávateľ, ktorý nie je platiteľom DPH a zahraničný dodávateľ túto vetu odstráni>*
8. Dodávateľ, ktorý uvedie na faktúre daň z pridanej hodnoty sa zaväzuje, že odvedie daň správcovi dane v lehote ustanovenej v § 78 ods. 1 zákona o DPH. Porušenie tejto daňovej povinnosti vyplývajúce zo všeobecne záväzného právneho predpisu je podstatným porušením zmluvy a dôvodom na okamžité odstúpenie objednávateľa od tejto zmluvy. *<text platí pre tuzemského dodávateľa, zahraničný dodávateľ tento text odstráni>*
9. Dodávateľ najneskôr do doby vyhotovenia prvej faktúry podľa tejto zmluvy predloží objednávateľovi originál potvrdenia o mieste svojej daňovej rezidencie alebo jeho úradne overenú fotokópiu. Počas trvania zmluvy dodávateľ predmetné potvrdenie predloží objednávateľovi na začiatku každého nového zdaňovacieho obdobia. Dodávateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti objednávateľa bezodkladne písomne informovať. Dodávateľ vyhlasuje, že je konečným príjemcom dohodnutej ceny uvedenej v článku IV zmluvy. *<text platí pre zahraničného dodávateľa, tuzemský dodávateľ tento text odstráni>*
10. Dodávateľ nie je oprávnený previesť práva a povinnosti vyplývajúce pre neho z tejto zmluvy ani ich akúkoľvek časť, na inú osobu bez predchádzajúceho písomného súhlasu objednávateľa. Ustanovenia tejto zmluvy o subdodávateľoch tým nie sú dotknuté. Dodávateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy bez predchádzajúceho písomného súhlasu objednávateľa. Dodávateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči dodávateľovi vzniknutej na základe alebo v súvislosti s touto zmluvou.

# Článok VI

# Zodpovednosť za vady, záruka a odstraňovanie vád

1. Dodávateľ je povinný dodať predmet plnenia v množstve a kvalite v súlade s touto zmluvou a v súlade s podmienkami pre konkrétny predmet plnenia.
2. Dodávateľ zodpovedá za vady predmetu plnenia podľa ustanovení § 422 až § 442 Obchodného zákonníka.
3. Dodávateľ poskytuje na predmet plnenia a jeho jednotlivé časti záruku počas trvania záručnej doby, ktorá plynie od podpisu preberacieho protokolu podľa článku II. bodu 4 tejto Zmluvy až do uplynutia 24 (slovom: dvadsiatich štyroch) mesiacov. Počas plynutia záručnej doby podľa tejto zmluvy dodávateľ zodpovedá za to, že funkcionality a funkčnosť predmetu plnenia sú v súlade s touto zmluvou, najmä v súlade s prílohou č. 1 tejto zmluvy a v súlade so štandardnými podmienkami poskytovania predmetu plnenia v zmysle obchodných podmienok výrobcu HW zariadení Firewally Forcepoint NGFW, vrátane všeobecných podmienok predmetu plnenia a štandardnej záruky výrobcu zariadení Firewally Forcepoint NGFW uvedenými v prílohe č. 2  tejto zmluvy. Dodávateľ zaručuje, že v záručnej dobe bude predmet plnenia spôsobilý na použitie na účel na ktorý je určený výrobcom HW zariadenia Firewally Forcepoint NGFW a zachová si vlastnosti a kvalitu stanovené touto zmluvou a obvyklé v zmysle obchodných pravidiel výrobcu pre HW zariadenia Firewally Forcepoint NGFW. Dodávateľ počas záručnej doby takisto zodpovedá za akékoľvek vady predmetu plnenia, ktoré sa preukážu po jeho prebratí objednávateľom.
4. Dodávateľ zaručí, že predmet plnenia, nemá v čase jeho odovzdania a prevzatia podľa tejto zmluvy právne vady. Právne vady predstavujú najmä práva tretích osôb, ktoré akýmkoľvek spôsobom znemožňujú/obmedzujú objednávateľovi užívať dodaný predmet plnenia alebo jeho časť v súlade s touto zmluvou. V prípade ak predmet plnenia bude mať právne vady, dodávateľ je povinný uvedené vady na vlastné náklady vysporiadať. Ak to nie je možné dodávateľ sa zaväzuje nahradiť objednávateľovi všetku škodu, ktorá mu v tejto súvislosti vznikla, najmä škodu spôsobenú uplatnením nárokov tretích osôb z titulu porušenia ich chránených práv súvisiacich s plnením dodávateľa alebo jeho subdodávateľov podľa tejto zmluvy, vrátane vynaložených trov právneho zastúpenia.
5. V prípade vzniknutých vád na dodanom predmete plnenia počas záručnej doby je objednávateľ oprávnený požadovať od dodávateľa bezplatné a bezodkladné odstránenie vady a dodávateľ je povinný bezplatne a bezodkladne, na vlastné náklady odstrániť zistené vady resp. vykonať opravu.
6. Nahlásenie vady na ktorú sa vzťahuje záruka poskytnutá dodávateľom podľa tejto zmluvy zo strany objednávateľa sa vykoná prioritne elektronicky prostredníctvom systému na evidovanie vád a nedostatkov - service desku dodávateľa alebo e-mailom, prostredníctvom adries, ktoré si zmluvné strany oznámia podľa článku III tejto zmluvy, pokiaľ sa zmluvné strany písomne nedohodnú inak. Informácie potrebné k nahlasovaniu vád prostredníctvom service desku dodávateľa poskytne dodávateľ objednávateľovi bez zbytočného odkladu po dodaní predmetu plnenia podľa tejto zmluvy.
7. Uplatnením nárokov z vád podľa tejto zmluvy nie je dotknutý nárok objednávateľa na náhradu škody, ani na zmluvnú pokutu podľa tejto zmluvy.

# Článok VII

# Subdodávatelia a register partnerov verejného sektora

1. Dodávateľ je oprávnený použiť na plnenie predmetu plnenia subdodávateľov. Tým nie je dotknutá zodpovednosť dodávateľa za riadne plnenie tejto zmluvy, pričom za plnenie poskytnuté subdodávateľom dodávateľ zodpovedá podľa tejto zmluvy rovnako ako keby toto plnenie poskytol sám .
2. Dodávateľ potvrdzuje, že podľa § 41 ods. 3 zákona o verejnom obstarávaní uviedol v prílohe č. 3 tejto zmluvy - Zoznam subdodávateľov údaje o všetkých známych subdodávateľoch, údaje o osobe oprávnenej konať za subdodávateľa v rozsahu: meno a priezvisko, adresa pobytu, dátum narodenia. Dodávateľ je povinný bezodkladne oznámiť objednávateľovi akúkoľvek zmenu údajov o subdodávateľovi uvedených v predchádzajúcej vete, pričom je povinný poskytnúť objednávateľovi údaje o tomto novom subdodávateľovi v rozsahu určenom v § 41 zákona o verejnom obstarávaní a podiel zákazky, ktorý má dodávateľ v úmysle tomuto subdodávateľovi zadať.
3. Dodávateľ je oprávnený zmeniť subdodávateľa uvedeného v prílohe č. 3 výlučne na základe predchádzajúceho písomného oznámenia a následného písomného odsúhlasenia objednávateľa so zmenou subdodávateľa. V prípade zmeny subdodávateľa alebo doplnenia nového subdodávateľa, je dodávateľ povinný písomne oznámiť objednávateľovi údaje o navrhovanom subdodávateľovi v rozsahu podľa bodu 2 tohto článku zmluvy, najmenej štyri pracovné dni pred jeho plánovaným využitím. Objednávateľ si vyhradzuje právo odmietnuť dodávateľom navrhovaného nového subdodávateľa, a to najmä v prípade, ak existuje dôvodný predpoklad, že plnenie záväzkov subdodávateľa podľa tejto zmluvy je ohrozené a v prípade, ak dodávateľom navrhovaný subdodávateľ nespĺňa požiadavky na odborno-technickú spôsobilosť vo vzťahu k tej časti predmetu plnenia, ktorá má byť subdodávateľom plnená. Zmenu subdodávateľa zmluvné strany zaznamenajú v dodatku uzatvorenom k tejto zmluve, ktorým sa zmení príloha č. 3 tejto zmluvy v rozsahu objednávateľom odsúhlasenej zmeny subdodávateľa.
4. Dodávateľ je povinný byť počas celej doby plnenia tejto zmluvy zapísaný v registri partnerov verejného sektora, a to v prípade, ak má túto povinnosť podľa zákona
č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o RPVS“). U subdodávateľa táto povinnosť platí, ak mu takáto povinnosť vznikla podľa zákona o RPVS, pričom za jej splnenie v takom prípade zodpovedá dodávateľ. Dodávateľ je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona o RPVS, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona o RPVS.
5. Za účelom preukázania splnenia povinnosti v zmysle prechádzajúceho bodu tohto článku zmluvy je dodávateľ povinný kedykoľvek na výzvu objednávateľa bezodkladne, najneskôr však do 3 pracovných dní, predložiť objednávateľovi všetky zmluvy so subdodávateľmi identifikovanými v prílohe č. 3 tejto zmluvy, resp. následne zmenenými postupom podľa bodu 3 tohto článku zmluvy a zároveň predložiť zoznam všetkých subdodávateľov v zmysle § 2 ods. 1 písm. a) bod 7 zákona o RPVS, ktorí napĺňajú definičné znaky partnera verejného sektora v zmysle § 2 ods. 1 písm. a) bod 7 a § 2 ods. 2 zákona o RPVS, v dôsledku ich participácie na plnení tejto zmluvy. Za úplnosť a pravdivosť poskytnutých údajov nesie plnú zodpovednosť dodávateľ.
6. Dodávateľ zodpovedá za správnosť a úplnosť údajov zapísaných o ňom v registri partnerov verejného sektora, identifikáciu konečného užívateľa výhod vo svojej spoločnosti, ako aj  overovanie identifikácie konečného užívateľa výhod v zmysle § 11 Zákona o RPVS.
7. V prípade, ak dodávateľ poruší svoj záväzok byť počas celej doby trvania tejto zmluvy zapísaný v registri partnerov verejného sektora podľa bodu 4 tohto článku zmluvy, ak má túto povinnosť podľa zákona o RPVS, má objednávateľ právo na zmluvnú pokutu od dodávateľa vo výške 5000,- eur (slovom päťtisíc eur).
8. V prípade, ak dodávateľ poruší povinnosť v zmysle bodu 4 tohto článku zmluvy, a teda bude táto zmluva plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má objednávateľ právo na zmluvnú pokutu od dodávateľa vo výške 5.000,- eur (slovom päťtisíc eur) bez DPH za každé jednotlivé porušenie tejto zákonom ustanovenej povinnosti.
9. V prípade omeškania dodávateľa so splnením povinnosti v zmysle bodu 5 tohto článku zmluvy, má objednávateľ právo na zmluvnú pokutu od dodávateľa vo výške 500,- eur (slovom päťsto eur), a to za každý aj začatý deň omeškania.

# Článok VIII

# Zmluvné sankcie

1. V prípade nedodržania dohodnutého termínu dodania predmetu plnenia podľa tejto zmluvy je objednávateľ oprávnený od dodávateľa požadovať zaplatenie zmluvnej pokuty:
	1. vo výške 200,- eur za každý deň omeškania pre celkovú dĺžku omeškania v trvaní do 1 mesiaca;
	2. vo výške 300,- eur za každý deň omeškania pre celkovú dĺžku omeškania v trvaní viac ako 1 mesiac.
2. V prípade omeškania objednávateľa so zaplatením faktúry vystavenej dodávateľom v súlade s touto zmluvou je dodávateľ oprávnený uplatňovať si voči objednávateľovi úrok z omeškania vo výške v súlade s § 369 ods. 2 Obchodného zákonníka vo výške určenej nariadením vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka, a to zo sumy, s ktorej zaplatením je objednávateľ v omeškaní.
3. Zmluvná strana, ktorej vznikol nárok na zmluvnú pokutu podľa tejto zmluvy je popri nároku na zmluvnú pokutu oprávnená požadovať aj náhradu škody spôsobenej porušením povinnosti na ktorú sa podľa tejto zmluvy vzťahuje zmluvná pokuta, a to aj vo výške presahujúcej výšku dojednanej zmluvnej pokuty. Zmluvná pokuta sa teda nezapočíta do výšky náhrady škody, ktorá zmluvnej strane vznikne porušením zmluvných povinností druhej zmluvnej strany zabezpečených zmluvnou pokutou podľa tejto zmluvy.
4. Zmluvné pokuty, alebo úrok z omeškania podľa tejto zmluvy sa fakturujú zmluvnými stranami priebežne a sú splatné do 30 kalendárnych dní odo dňa doručenia faktúry druhej zmluvnej strane.

# Článok IX

**Zodpovednosť za škodu a náhrada škody**

1. Každá zo zmluvných strán nesie zodpovednosť za spôsobenú škodu porušením všeobecne platných a účinných právnych predpisov Slovenskej republiky a tejto zmluvy. Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
2. Dodávateľ zodpovedá objednávateľovi za všetky škody spôsobené objednávateľovi pri plnení tejto zmluvy v dôsledku porušenia povinností dodávateľa podľa tejto zmluvy. Zodpovednosť za škodu sa bude riadiť ustanoveniami § 373 a nasl. Obchodného zákonníka.
3. Dodávateľ zodpovedá podľa tejto zmluvy aj za škodu spôsobenú objednávateľovi jeho zamestnancami a/alebo subdodávateľmi.
4. Dodávateľ zodpovedá za škodu spôsobenú vadou predmetu plnenia, ktorá vznikne objednávateľovi aj po dodaní predmetu plnenia počas plynutia záručnej doby podľa článku VI bodu 3 tejto zmluvy.

# Článok X

# Vyššia moc

1. Ak sa Zmluvné strany nedohodnú inak, dohodnuté zmluvné termíny sa predlžujú o trvanie prekážok podľa § 374 ods. 1 obchodného zákonníka.
2. V prípade vzniku prekážok podľa bodu 1 tohto článku zmluvy musí zmluvná strana, ktorej takéto prekážky vznikli bezodkladne po ich vzniku písomne oznámiť druhej zmluvnej strane ich vznik a charakteristiku, rozsah a predpokladaný čas ich trvania, pričom je povinná druhej zmluvnej strane dostatočne preukázať povahu týchto prekážok podľa § 374 ods. 1 obchodného zákonníka a ich vplyv na plnenie jej zmluvných povinností.
3. Ak z dôvodu trvania prekážok podľa bodu 1 tohto článku zmluvy zmluvná strana, ktorej takéto prekážky vznikli nebude môcť plniť svoje povinnosti podľa tejto zmluvy aj po troch mesiacoch od ich vyskytnutia, zmluvná strana, ktorá sa odvoláva na takéto prekážky, požiada druhú zmluvnú stranu o úpravu tejto zmluvy vo vzťahu k predmetu plnenia, k cene a k termínom plnenia tejto zmluvy. V prípade, ak nedôjde k dohode, môže zmluvná strana, ktorá splnila všetky povinnosti podľa bodu 2 tohto článku zmluvy, najmä dostatočne preukázala povahu týchto prekážok podľa § 374 ods. 1obchodného zákonníka a ich vplyv na plnenie jej zmluvných povinností, odstúpiť od tejto Zmluvy.

# Článok XI

# Ochrana dôverných informácií

1. Za dôvernú informáciu sa na účely tejto zmluvy považuje informácia v akejkoľvek forme alebo podobe akokoľvek poskytnutá alebo sprístupnená dodávateľovi v súvislosti s plnením tejto zmluvy, ktorá nie je verejne prístupná, a ktorej zverejnenie alebo sprístupnenie tretím stranám by vzhľadom na okolnosti jej možného odtajnenia alebo vzhľadom na jej obsah mohlo ohroziť alebo poškodiť také oprávnené záujmy objednávateľa, ktoré sú dodávateľovi známe, alebo ktoré musia byť dodávateľovi známe pri zachovaní odbornej starostlivosti, najmä technické, obchodné, finančné alebo iné obdobné informácie, vrátane informácií prijatých od inej osoby ako je objednávateľ, pokiaľ je táto osoba zaviazaná objednávateľom s nimi nakladať ako s dôvernými (ďalej aj ako „dôverné informácie“). Dôvernými informáciami podľa tejto Zmluvy nie sú informácie, ktoré sú, alebo sa následne stanú verejne dostupnými, inak ako porušením povinností mlčanlivosti a ochrany dôverných informácií podľa tejto zmluvy. Verejne dostupnými sa v takom prípade stávajú dňom ich zverejnenia.
2. Dodávateľ sa zaväzuje zachovávať mlčanlivosť o všetkých dôverných informáciách, ktoré získal v súvislosti s uzatvorením alebo plnením tejto zmluvy, zabezpečiť ich ochranu a utajenie, zaobchádzať s dôvernými informáciami ako s vlastnými dôvernými údajmi, vždy však najmenej v rozsahu primeranej odbornej starostlivosti, najmä uchovávať ich v tajnosti, chrániť ich pred poškodením, stratou, zničením, odcudzením, znehodnotením, akýmkoľvek iným sprístupnením alebo vyzradením akýmkoľvek tretím osobám, alebo ich zverejnením a použiť dôverné informácie výhradne na účely plnenia predmetu tejto zmluvy a v súlade s touto zmluvou a nepoužiť ich na žiadne iné účely, pričom pre potreby splnenia týchto povinností je dodávateľ povinný najmä zabezpečiť vykonanie všetkých právnych a technických opatrení, zabraňujúcich neoprávnenému sprístupneniu alebo vyzradeniu dôverných informácií tretej osobe, ich zverejneniu, či zneužitiu, a to v rozsahu a spôsobom primeraným stupňu ochrany a utajenia príslušnej dôvernej informácie a jej významu, ktorý je zrejmý pri zachovaní odbornej starostlivosti alebo významu, ktorý tejto dôvernej informácii zreteľne priradí objednávateľ.
3. Dodávateľ sa zaväzuje, že zabezpečí dostatočné poučenie pre všetky osoby, ktoré sa na jeho strane budú zúčastňovať na plnení tejto zmluvy (zamestnancov, štatutárne orgány a ich členov, subdodávateľov), ktorým sú sprístupňované dôverné informácie podľa tejto zmluvy, o podstate dôverných informácií a o povinnostiach mlčanlivosti zabezpečenia ochrany a utajenia dôverných informácií podľa tejto zmluvy. Prístup k dôverným informáciám bude obmedzený na tie osoby podieľajúce sa za dodávateľa na plnení tejto zmluvy, ktoré tieto informácie potrebujú poznať na účely plnenia povinností podľa tejto zmluvy a v nevyhnutnom rozsahu na plnenie povinností dodávateľa podľa tejto Zmluvy. Dodávateľ je povinný zabezpečiť, aby záväzky mlčanlivosti, ochrany a utajenia dôverných informácií podľa tejto zmluvy prevzali aj všetci jeho subdodávatelia, ktorí sa budú zúčastňovať na plnení tejto zmluvy. Splnenie týchto povinností je dodávateľ povinný preukázať, ak ho o to objednávateľ požiada. Inej tretej osobe je možné poskytnúť, alebo sprístupniť dôverné informácie iba v prípade ak je to potrebné na účely plnenia tejto Zmluvy, v nevyhnutnom rozsahu, a to len po predchádzajúcom písomnom súhlase objednávateľa a za podmienky, že všetky takéto osoby ešte pred poskytnutím dôverných informácií dodávateľ zaviaže záväzkami mlčanlivosti a nakladania s dôvernými informáciami minimálne v rozsahu v akom je dodávateľ sám zaviazaný touto Zmluvou. To neplatí pre poskytnutie dôverných informácií na základe všeobecne záväzného právneho predpisu, vykonateľného rozhodnutia, opatrenia, alebo výzvy príslušného orgánu, alebo ak to bude potrebné v príslušných súdnych, rozhodcovských, správnych alebo iných obdobných konaniach alebo pre poskytnutie dôverných informácií takým odborným poradcom dodávateľa, ktorí sú vo vzťahu k týmto dôverným informáciám viazaní zákonom stanovenou povinnosťou mlčanlivosti (napr. advokát).
4. Povinnosť mlčanlivosti a ochrany dôverných informácií podľa tejto zmluvy trvá aj po skončení tejto zmluvy, bez ohľadu na spôsob jej ukončenia a bez ohľadu na to či došlo alebo nedošlo k splneniu predmetu plnenia, a to po dobu 10 rokov od ukončenia tejto zmluvy, pričom pred uplynutím tejto doby nie je možné sa tejto povinnosti nijako zbaviť.
5. Porušenie akejkoľvek povinnosti dodávateľa podľa tohto článku zmluvy sa považuje za podstatné porušenie tejto zmluvy. V prípade porušenia záväzku mlčanlivosti a ochrany dôverných informácií podľa tejto zmluvy je dodávateľ povinný uhradiť objednávateľovi zmluvnú pokutu vo výške 15.000,- eur bez DPH (slovom: pätnásť tisíc eur), a to za každé jednotlivé porušenie povinnosti dodávateľa. Zmluvná pokuta je splatná do 15 dní odo dňa doručenia výzvy na zaplatenie zmluvnej pokuty. Povinnosť uhradiť zmluvnú pokutu vzniká bez ohľadu na skutočnosť, či objednávateľovi vznikla škoda v dôsledku porušenia povinnosti dodávateľa. Tým nie je dotknuté právo Objednávateľa na náhradu škody v zmysle § 373 a nasl. Obchodného zákonníka, a to aj vo výške presahujúcej výšku dojednanej zmluvnej pokuty.
6. Záväzkom mlčanlivosti a ochrany dôverných informácií podľa tejto zmluvy nie je dotknuté zverejnenie tejto zmluvy ako povinne zverejňovanej zmluvy, ktoré sa nepovažuje za porušenie tohto záväzku.
7. Objednávateľ neposkytne dodávateľovi informácie, ktoré patria do zoznamu utajovaných skutočností v zmysle všeobecne záväzného právneho predpisu, ak tieto informácie nie sú nutné na splnenie predmetu tejto zmluvy. V prípade, že tieto informácie budú potrebné k splneniu predmetu tejto zmluvy bude sa postupovať v zmysle všeobecne záväzných predpisov upravujúcich ochranu utajovaných skutočností.

# Článok XII

# Ukončenie zmluvy

1. Zmluvu je možné ukončiť:
2. písomnou dohodou zmluvných strán,
3. písomným odstúpením od zmluvy ktoroukoľvek zo zmluvných strán v prípade podstatného porušenia tejto zmluvy.
4. Ak bude zmluva predčasne ukončená dohodou zmluvných strán, tvorí stanovenie spôsobu vysporiadania vzťahov vzniknutých na základe tejto zmluvy podstatnú náležitosť dohody o ukončení tejto zmluvy.
5. Za podstatné porušenie tejto zmluvy zo strany objednávateľa sa považuje neuhradenie faktúry 30 dní po lehote splatnosti.
6. Za podstatné porušenie tejto zmluvy zo strany dodávateľa sa považuje:
	* 1. dodávateľ vstúpi do likvidácie bez právneho nástupcu,
		2. je dodávateľ preukázateľne v úpadku alebo je na majetok dodávateľa vyhlásený konkurz, zastaví sa konkurzné konanie pre nedostatok majetku dodávateľa alebo sa zruší konkurz pre nedostatok majetku dodávateľa,
		3. sa dodávateľ stane spoločnosťou v kríze v zmysle § 67a zákona č. 513/1991 Zb. Obchodný zákonník v znení neskorších predpisov (ďalej aj ako „obchodný zákonník“),
		4. je majetok dodávateľa predmetom exekučného konania,
		5. bol dodávateľovi právoplatne uložený trest zrušenia právnickej osoby, trest zákazu činnosti, trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie, trest zákazu účasti vo verejnom obstarávaní podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov,
		6. bol štatutárny orgán dodávateľa alebo člen štatutárneho alebo dozorného orgánu dodávateľa právoplatne odsúdený za niektorý z trestných činov korupcie (trestné činy podľa ôsmej hlavy tretieho dielu osobitnej časti zákona č. 300/2005 Z. z. Trestný zákon v znení neskorších predpisov (ďalej aj ako „trestný zákon“)), trestný čin legalizácie príjmov z trestnej činnosti (§ 233 trestného zákona), trestný čin poškodzovania finančných záujmov Európskej únie (§ 263 trestného zákona), trestný čin machinácie vo verejnom obstarávaní alebo vo verejnej dražbe (§ 266 trestného zákona), ako aj za akýkoľvek trestný čin, ktorého skutková podstata súvisí s podnikaním dodávateľa v oblasti IT technológií alebo výkonom jeho činnosti,
		7. ak preukázateľne nastala skutočnosť, ktorá môže viesť k výmazu dodávateľa alebo jeho subdodávateľa v zmysle čl. VII tejto zmluvy z registra partnerov verejného sektora podľa zákona o RPVS,
		8. ak dodávateľ nedodrží termín dodania predmetu zmluvy podľa článku III bodu 3. tejto zmluvy,
		9. ak dodávateľ dodá objednávateľovi predmet plnenia s vadami,
		10. porušenie ktorejkoľvek povinnosti dodávateľa podľa článku VII. tejto zmluvy
		11. porušenia zmluvy v zmluve definované ako podstatné porušenie tejto zmluvy,
		12. iné porušenia tejto zmluvy takého charakteru, že strana porušujúca túto zmluvu vedela v čase jej uzatvorenia alebo v tomto čase bolo možné rozumne predvídať s prihliadnutím na účel tejto zmluvy, ktorý plynie z jej obsahu a z okolností jej uzatvorenia, že druhá zmluvná strana nebude mať záujem na plnení povinností pri takom porušení tejto zmluvy.
7. Za nepodstatné porušenie tejto zmluvy sa považuje každé porušenie zmluvy, okrem porušení zmluvy definovaných v tejto zmluve ako podstatné porušenie tejto zmluvy. V prípade nepodstatného porušenia tejto zmluvy je druhá zmluvná strana oprávnená odstúpiť od tejto zmluvy len v prípade, že zmluvná strana, ktorá je v omeškaní, nesplní svoju zmluvnú povinnosť ani napriek písomnému upozorneniu a poskytnutiu dodatočnej primeranej lehoty na splnenie povinnosti. V písomnom upozornení musí byť podrobne špecifikované porušenie zmluvnej povinnosti ako aj upozornenie na právo odstúpiť od tejto zmluvy v prípade neodstránenia porušenia ani v dodatočnej primeranej lehote uvedenej v upozornení. V prípade neodstránenia porušenia ani v dodatočnej lehote má zmluvná strana právo odstúpiť od tejto zmluvy doručením písomného oznámenia o odstúpení od zmluvy. Právne účinky odstúpenia od zmluvy nastávajú dňom doručenia písomného oznámenia o odstúpení od zmluvy druhej zmluvnej strane.
8. Objednávateľ môže odstúpiť od tejto zmluvy v súlade s § 19 zákona o verejnom obstarávaní alebo § 15 ods. 1 Zákona o RPVS.
9. Odstúpením od Zmluvy zanikajú všetky práva a povinnosti Zmluvných strán z tejto zmluvy, okrem nárokov na náhradu spôsobenej škody, nárokov na zmluvné sankcie, nárokov objednávateľa na odstránenie zistených vád už poskytnutého plnenia a iných povinností z ktorých podľa ich povahy vyplýva, že majú trvať aj po skončení tejto zmluvy, napr. povinnosť ochrany a utajenia dôverných informácií podľa tejto zmluvy.

# Článok XIII

# Spoločné a záverečné ustanovenia

1. Zmluvné strany sa dohodli, že písomná korešpondencia bude posielaná na adresy uvedené v záhlaví tejto zmluvy a v prípade ich zmeny je povinná tá strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade, že doporučenú zásielku zaslanú na adresu druhej zmluvnej strany pošta vráti ako neprevzatú v úložnej lehote, považuje sa za deň doručenia posledný deň úložnej lehoty. V prípade odmietnutia prevzatia doporučenej zásielky druhou zmluvnou stranou, sa bude zásielka dňom odmietnutia prevzatia považovať za doručenú.
2. Zmluvné strany sa zaväzujú, že budú postupovať v súlade s oprávnenými záujmami druhej zmluvnej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto zmluvy.
3. Zmluvné strany vyhlasujú, že v čase uzavretia tejto zmluvy im nie sú známe žiadne okolnosti, ktoré by bránili alebo vylučovali uzavretie takejto zmluvy, resp. ktoré by mohli byť vážnou prekážkou jej plnenia.
4. Zmluva je uzavretá podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami Obchodného zákonníka a ďalšími všeobecne záväznými právnymi predpismi právneho poriadku platného na území Slovenskej republiky.
5. V prípade sporného výkladu ustanovení tejto zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto zmluvy budú riešené vecne a miestne príslušnými súdmi Slovenskej republiky.
6. V prípade, ak sa niektoré ustanovenie tejto zmluvy stane neplatným, neúčinným alebo nevykonateľným, nie sú tým dotknuté ostatné ustanovenia tejto zmluvy. Príslušné ustanovenie zmluvy sa nahradí takým platným a účinným ustanovením, ktoré je mu svojím významom a účelom najbližšie.
7. Neoddeliteľnou súčasťou tejto zmluvy sú:

Príloha č. 1: Vecná a technická špecifikácia predmetu plnenia a špecifikácia ceny;

Príloha č. 2: Všeobecné podmienky predmetu plnenia a štandardnej záruky výrobcu zariadení Firewally Forcepoint NGFW;

Príloha č. 3: Zoznam subdodávateľov dodávateľa.

1. Zmeny a doplnenia tejto zmluvy je možné vykonať len formou písomného dodatku, ktorý podpíšu oprávnení zástupcovia obidvoch zmluvných strán v súlade so zákonom o verejnom obstarávaní.
2. Zmluva je vyhotovená v piatich rovnopisoch, z toho tri rovnopisy dostane objednávateľ a dva rovnopis dostane dodávateľ. Všetky rovnopisy sú považované za rovnocenné.
3. Táto zmluva nadobúda platnosť a je pre zmluvné strany záväzná odo dňa jej podpisu oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto zmluvu v ten istý deň, tak rozhodujúci je deň neskoršieho podpisu. Táto zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa (§ 47a ods. 1 Občianskeho zákonníka v spojení s § 1 ods.2 Obchodného zákonníka a s § 5a ods. 1, 6 a 9 zákona o slobodnom prístupe k informáciám).
4. Táto zmluva patrí medzi povinne zverejňované zmluvy (vrátane dodatkov zmluvy) podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 1 ods. 2 Obchodného zákonníka a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Dodávateľ berie na vedomie zverejnenie tejto zmluvy vrátane jej prípadných dodatkov a faktúr dodávateľa doručených objednávateľovi, pričom dodávateľ disponuje písomným súhlasom inej dotknutej osoby (osoby konajúcej za dodávateľa) na zverejnenie jej údajov v tejto zmluve a vo faktúrach dodávateľa doručených objednávateľovi, a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám.
5. Objednávateľ pri spracúvaní osobných údajov poskytnutých dodávateľom pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a nariadením Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovej adrese objednávateľa: <https://www.nbs.sk/sk/ochrana-osobnych-udajov>.
6. Zmluvné strany (každá za seba) zhodne záväzne vyhlasujú, že sú oprávnené uzavrieť túto zmluvu, a že táto zmluva nebola uzavretá za nevýhodných ani nevyhovujúcich podmienok pre žiadnu zmluvnú stranu. Súčasne zmluvné strany (každá za seba) zhodne záväzne vyhlasujú, že sa s touto zmluvou dôkladne oboznámili a jej obsahu porozumeli, súhlasia s ňou, zaväzujú sa ustanovenia tejto zmluvy plniť, pričom zmluvné strany na znak toho, že táto zmluva je určitá, zrozumiteľná a zodpovedá ich slobodnej vôli, vlastnoručne podpísali túto zmluvu prostredníctvom svojich oprávnených zástupcov.

V Bratislave, dňa ............... V <vyplní uchádzač>, dňa ...............

Objednávateľ Dodávateľ

.......................................................... ..........................................................

Národná banka Slovenska *<*vyplní uchádzač*>*

<vyplní verejný obstarávateľ> *<*vyplní uchádzač*>*

# Príloha č. 1 ku Zmluve na zabezpečenie servisnej podpory výrobcu pre zariadeniaFirewally Forcepoint NGFW

# Vecná a technická špecifikácia predmetu plnenia a špecifikácia ceny

|  |  |  |  |  |
| --- | --- | --- | --- | --- |
| **Položka** | **Označenie** | **Predmet** | **Počet v kusoch** | **Jednotková cena v eurách bez DPH**  |
|  P1 | NGFW 1101 essential supp + hw warranty NBD | Servisná podpora výrobcu Firewally Forcepoint NGFW 1101 od 1.1.2025 do 31.12.2027 na 36 mesiacov | 7 | *<vyplní uchádzač>* |
|  P2 | NGFW 1105 essential supp + hw warranty NBD | Servisná podpora výrobcu Firewally Forcepoint NGFW 1105 od 1.1.2025 do 31.12.2027 na 36 mesiacov | 12 | *<vyplní uchádzač>* |
| P3 | NGFW 2101 essential supp + hw warranty NBD | Servisná podpora výrobcu Firewally Forcepoint NGFW 2101 od 1.1.2025 do 31.12.2027 na 36 mesiacov | 4 | *<vyplní uchádzač>* |
| P4 | SMC HA node essential supp | SMC HA node essential supp do 31.12.2027 | 23 | *<vyplní uchádzač>* |
| CC | **Celková cena za zákazky**(vypočítaná ako: aritmetický súčet celkovej ceny za položku P1 {vypočítanej ako súčin 7 x jednotková cena za položku P1} + P2 {vypočítanej ako súčin 12 x jednotková cena za položku P2} + P3 {vypočítanej ako súčin 4 x jednotková cena za položku P3} + P4 {vypočítanej ako súčin 23 x jednotková cena za položku P4}) | *<vyplní uchádzač>* |

# Príloha č. 2 ku Zmluve na zabezpečenie servisnej podpory výrobcu pre zariadenia Firewally Forcepoint NGFW

**Všeobecné podmienky predmetu plnenia a štandardnej záruky výrobcu zariadení** Firewally Forcepoint NGFW**:**

* doba odstránenia poruchy najneskôr nasledujúci pracovný deň (Next Busines Day) od jej uznania výrobcom;
* neobmedzená 24x7 (24 hodín denne a 7 dní v týždni) telefonická podpora vykonávaná kvalifikovanými osobami výrobcu;
* neobmedzená 24x7 (24 hodín denne a 7 dní v týždni) podpora poskytovaná prostredníctvom internetového prístupu (Web);
* poskytovanie opravných balíčkov (patchov) a minoritné a majoritné aktualizácie pre produkty Vecná a technická špecifikácia predmetu plnenia a špecifikácia ceny;
* poskytovanie informácií o najnovších zmenách a verziách produktov Vecná a technická špecifikácia predmetu plnenia a špecifikácia ceny;
* poskytovanie informácií o zmenách v poskytovaní a prístupe k technickej podpore týkajúcej sa objednávateľa;
* prístup k databáze dokumentov popisujúcich riešenie známych technických problémov produktov Vecná a technická špecifikácia predmetu plnenia a špecifikácia ceny;
* prístup k detailným informáciám o poskytovaní technickej podpory Vecná a technická špecifikácia predmetu plnenia a špecifikácia ceny;
* prístup k informáciám o ukončení podpory Firewally Forcepoint NGFW (EOL statement);

# Príloha č. 3 ku Zmluve na zabezpečenie servisnej podpory výrobcu pre zariadenia Firewally Forcepoint NGFW

# Zoznam subdodávateľov dodávateľa

Verejný obstarávateľ požaduje od úspešného uchádzača, aby najneskôr v čase uzavretia zmluvy uviedol:

1. údaje o všetkých známych subdodávateľoch v rozsahu obchodné meno, sídlo, IČO, zápis do príslušného obchodného registra;
2. údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Počet riadkov doplní uchádzač podľa potreby.

|  |  |  |
| --- | --- | --- |
| **Por. č.** | **Obchodné meno, sídlo a IČO, zápis do príslušného obchodného registra subdodávateľa** | **Osoba oprávnená konať za subdodávateľa (meno a priezvisko, adresa pobytu, dátum narodenia)** |
| 1. | *<*vyplní uchádzač*>* | *<*vyplní uchádzač*>* |
| 2. | *<*vyplní uchádzač*>* | *<*vyplní uchádzač*>* |
| 3. | *<*vyplní uchádzač*>* | *<*vyplní uchádzač*>* |